Nicolai Wammen (S), 2025-11-28:
Tak for ordet og også for modtagelsen af lovforslaget.
Regeringen besluttede i 2023, at løn- og ansættelsesvilkår for statens ansatte i Grønland skal ligestilles med statens ansatte i Danmark og på Færøerne.
Ligestillingen af løn- og ansættelsesvilkår skal ske dels ved en ændring af tjenestemandslovgivningen og dels ved forhandlinger med de relevante faglige organisationer.
Det lovforslag, som vi behandler i dag, udmønter de dele af regeringens beslutninger om ligestilling af løn- og ansættelsesvilkår for statens tjenestemænd i Grønland, der skal ændres ved lov.
Forslaget lægger op til, at statens erhvervsaktive tjenestemænd i Grønland med virkning fra den 1. april 2026 overgår til de regler, der gælder for statens tjenestemænd i Danmark og på Færøerne.
Lovforslaget indebærer således, at lov om tjenestemænd og lov om tjenestemandspension fremadrettet kommer til at omfatte statens tjenestemænd i alle dele af riget.
Lovforslaget indebærer ligeledes, at lov om statens tjenestemænd i Grønland ophæves, således at tjenestemænd, der er ansat efter denne lov, overgår til ansættelse efter lov om tjenestemænd den 1. april 2026.
Når lovforslaget indebærer, at statens tjenestemænd i både Grønland, Færøerne og Danmark fremadrettet i videst muligt omfang skal være omfattet af de samme regler, indebærer det, for så vidt angår Lønningsrådet, at der fremover ikke medvirker supplerende medlemmer ved Lønningsrådets behandlinger af sager vedrørende Grønland.
For så vidt angår tjenestemandsretten, foreslås det, at Tjenestemandsretten for Statens Tjenestemænd i Grønland nedlægges, således at sagerne fremover behandles af Tjenestemandsretten.
Der lægges op til, at lovændringerne træder i kraft den 1. april 2026, det vil sige samtidig med overenskomstforhandlingerne i 2026, hvor det er forventningen, at de aftalebelagte områder om løn, arbejdstid osv. håndteres.
Lovforslaget udmønter de dele af regeringens beslutning om ligestillingen af ansættelses- og pensionsvilkår for statens erhvervsaktive tjenestemænd i Grønland, der skal ændres ved lov, og lovforslaget ændrer derfor ikke på forholdene for tjenestemænd ansat i Grønlands Selvstyre eller de grønlandske kommuner eller for de tjenestemænd i Grønland, der allerede er gået på pension pr. 1. april 2026.
Det er ikke vurderet med lovforslaget her at ligestille tjenestemandspensionerne i Grønland med tjenestemandspensionerne i Danmark.
Notatet er under udarbejdelse og vil bl.a. tage udgangspunkt i det vedtagne lovforslag og resultatet af overenskomstforhandlingerne i 2026 på området.
Når resultatet af overenskomstforhandlingerne i 2026 er kendt og notatet med løsningsmodeller udarbejdet, vil regeringen gå i konstruktiv dialog med Grønland med henblik på en politisk drøftelse om at hæve pensionerne for tjenestemænd ansat ved Grønlands Selvstyre og de grønlandske kommuner samt for de tjenestemænd i Grønland, der allerede er gået på pension pr. 1. april 2026.
Dette skal ses i lyset af, at lovforslaget ligestiller tjenestemandspensionerne til statens erhvervsaktive tjenestemænd i Grønland med tjenestemandspensionerne for statens tjenestemænd i Danmark og på Færøerne.
Jeg kan afslutningsvis oplyse, at jeg vil oversende dette til Grønlandsudvalget som en tilkendegivelse, der kan medtages i betænkningen i forhold til lovforslaget.
Tak for ordet.